เก็บตกการเงิน
แก้กฎหมายลิขสิทธิ์เพิ่มบทลงโทษ &#8216;แอบถ่ายหนัง&#8217;
20 ก.พ. 2555

แก้กฎหมายลิขสิทธิ์เพิ่มบทลงโทษ ‘แอบถ่ายหนัง’ 
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) สัญจร ที่ จ.อุดรธานี วันที่ 22 ก.พ. 2555 กระทรวงพาณิชย์ จะเสนอให้ ครม.พิจารณาร่าง พ.ร.บ.ลิขสิทธิ์ (ฉบับที่...) พ.ศ... แก้ไขเพิ่มเติม พ.ร.บ.ลิขสิทธิ์ พ.ศ. 2537 ฉบับปัจจุบัน โดยเพิ่มเติมบทบัญญัติเกี่ยวกับความผิดสำหรับผู้ที่บันทึกภาพยนตร์ในโรงภาพยนตร์โดยไม่ได้รับอนุญาต โดยผู้กระทำความผิดมีโทษปรับไม่เกิน 2 แสนบาท หากกระทำความผิดร่วมกันตั้งแต่ 2 คนขึ้นไป มีโทษจำคุก 6 เดือนถึง 4 ปี หรือปรับ 18 แสนบาท หรือทั้งจำทั้งปรับ 
นอกจากนี้ ยังกำหนดบทบัญญัติในการเพิ่มโทษสำหรับผู้ที่บังคับ ขู่เข็ญ ชักจูง ส่งเสริมหรือใช้บุคคลที่มีอายุต่ำกว่า 18 ปีบริบูรณ์ ให้กระทำความผิดตาม พ.ร.บ.ลิขสิทธิ์ ต้องระวางโทษเป็น 2 เท่าของโทษที่กำหนดไว้แต่ละความผิด และเพิ่มบทบัญญัติเกี่ยวกับข้อยกเว้นการละเมิดลิขสิทธิ์เพื่อประโยชน์ของคนพิการทางการมองเห็น การได้ยิน และพิการทางสติปัญญา
แหล่งข่าวระบุว่า กระทรวงมหาดไทย จะเสนอ ครม. พิจารณาให้ความเห็นชอบร่าง พ.ร.บ.ระเบียบบริหารราชการนครแม่สอด พ.ศ... ที่ผ่านการพิจารณาของคณะกรรมการกฤษฎีกาและคณะกรรมการการกระจายอำนาจให้แก่องค์กรปกครองส่วนท้องถิ่น (ก.ก.ถ.) ได้พิจารณาให้ความเห็นชอบแล้ว
ทั้งนี้ ร่าง พ.ร.บ.ฉบับนี้ กำหนดให้ยุบรวมเทศบาลนครแม่สอดและเทศบาลตำบลท่าสายลวด และจัดตั้งนครแม่สอดเป็นองค์กรปกครองส่วนท้องถิ่นมีฐานะเป็นนิติบุคคล 
หวังอียูสั่งยกเลิกห้ามนำเข้าไก่สดแช่แข็งจากไทย
บุญทรง เตริยาภิรมย์ รมว.พาณิชย์ เปิดเผยว่า ได้หารือกับทูตสหภาพยุโรป (อียู) กรณีที่อียูยังสั่งห้ามนำเข้าไก่สดแช่แข็งจากไทย เนื่องจากปัญหาไข้หวัดนก ซึ่งตนได้ชี้แจงกับอียูว่าขณะนี้ไทยไม่มีโรคไข้หวัดนกแล้ว ซึ่งทูตอียูจะนำข้อมูลจากไทยไปหารือกับที่ประชุมคณะกรรมาธิการยุโรป เพื่อพิจารณาสั่งยกเลิกการห้ามนำเข้าไก่สดแช่แข็งจากไทยต่อไป 
ทั้งนี้ อียูสั่งห้ามนำเข้าไก่สดแช่แข็งจากไทยตั้งแต่ปี 2547 และสั่งห้ามนำเข้าไก่สดจากไทยไปจนถึงวันที่ 30 มิ.ย. 2555 ซึ่งหากการเจรจากับอียูบรรลุผล ไทยจะส่งออกไก่สดแช่แข็งไปอียูได้ตั้งแต่วันที่ 1 ก.ค. 2555 เป็นต้นไป
ขณะเดียวกัน กระทรวงพาณิชย์จะเสนอ ครม.ให้ความเห็นชอบร่างข้อตกลงโควตาภาษีสินค้าสัตว์ปีกแปรรูประหว่างไทยและสหภาพยุโรป พร้อมเสนอให้เอกอัครราชทูตไทย ณ กรุงบรัสเซลส์ หัวหน้าคณะผู้แทนไทยประจำอียู หรือผู้แทนเป็นผู้ลงนามสาระสำคัญร่างข้อตกลงฉบับนี้ อียูตกลงที่จะจัดสรรโควตารายประเทศให้ไทยในการนำเข้าเนื้อไก่แปรรูปที่มีสัดส่วนเนื้อไก่มากกว่า 25% แต่ไม่เกิน 57% ในปริมาณ 1.4 หมื่นตัน และเป็ดแปรรูปปรุงสุกที่มีสัดส่วนเนื้อมากกว่า 57% ในปริมาณ 1.35 หมื่นตัน สำหรับสินค้าที่มีปริมาณการค้าน้อย ไทยจะได้รับการจัดสรรโควตารายประเทศตั้งแต่ 10 ตันถึง2.1 พันตัน
แหล่งข่าวระบุว่า อียูกำหนดภาษีนำเข้าสินค้าสัตว์ปีกแปรรูปในโควตาที่อัตรา 10.9% และอัตราภาษีนอกโควตาจะอยู่ที่ 2,765 ยูโรต่อตัน สำหรับสินค้าทุกรายการ ยกเว้นเนื้อเป็ดแปรรูปดิบที่มีสัดส่วนเนื้อมากกว่า 57% 1จะใช้ภาษีในโควตา 630 ยูโรต่อตัน ขณะที่สินค้าที่นำเข้าต้องมีใบรับรองถิ่นกำเนิดสินค้า